
Kunstner
Frode Felipe Schjelderup
Frode Felipe Schjelderup (f. 1982 i Colombia) bor og arbeider i Stavanger. Kunstnerskapet hans er en verden i stadig ekspansjon. I sin praksis utforsker kunstneren blant annet menneskefigurer, kattedyr, fiktive band og oppdiktet arkitektur. Byer, land, kontinenter og planeter er tildelt egne navn, kjennetegn og historier. Kart og flagg innlemmer elementene i en egen geografi. Schjelderup bygger ofte billedflaten lagvis, som med collageelementer hvor papirstykker først tegnes og fargelegges, så klippes ut, og til slutt limes på maleriets overflate.
Motsetninger er sentrale i Schjelderups tematiske beslutninger. Møtet mellom hans egen biografi og norsk hverdagsliv er en vedvarende kilde til kunstneriske utforskninger. Tolkien, Lise Myhre, Beethoven, metal, punk og actionfilm tilhører smakshierarkier som sjelden oppheves, men hos Schjelderup opptrer de som likeverdige.
Schjelderups forrige separatutstilling i Rogaland var The Outinside Art ved Kunsthall Stavanger i 2016. I 2022 var han del av Nasjonalmuseets åpningsutstilling Jeg kaller det kunst og Høstutstillingen ved Kunstnernes Hus. Schjelderup deltok på Zürich Biennale ved Kunsthalle Zürich i 2023 og ga i 2024 ut zinen Cat Portraits med det sveitsiske forlaget Nieves.
Kurator
Erik Sæter Jørgensen
Erik Sæter Jørgensen er kunstner, redaktør og kurator. Som kurator forener hen rollene ved å betrakte de individuelle kunstnerskapene som utgangspunkt og de endelige prosjektene som selvstendige arbeider. Uavhengig av om prosjektet realiseres som utstilling, publikasjon eller stedsspesifikk aktivering, er Sæter Jørgensen interessert i å utfordre oppfatninger om hva en utstilling kan være. Prosjektene beveger seg ofte i randsonen av etablerte visningsformer og søker rom der samtidskunst møter subkultur.
Sæter Jørgensen var co-kurator ved Prosjektrom Normanns i Stavanger og daglig leder ved Galleri Opdahl før hen etablerte Sæter Jørgensen Contemporary i 2018. Hen var ansvarlig redaktør for NATT&DAG i Stavanger og har siden 2017 vært nettredaktør for Nuart Journal, et fagfellevurdert tidsskrift om kunst i offentlig rom.
Samarbeidet med Frode Felipe Schjelderup begynte i 2012, da Sæter Jørgensen skrev introduksjonen til Schjelderups artist book En ny tid. Sæter Jørgensen kuraterte i 2019 gruppeutstillingen Rouge Blanc Bleu, hvor Schjelderup deltok, og var i 2022 redaktør for Rock Portraits, kunstnerens største bokprosjekt hittil, utgitt av Sæter Jørgensen Contemporary.
Visningssted
Bryne Kunstforening
Foreningen ble etablert i 1955, med en målsetting om å vise billedkunst og kunsthåndverk og skape interesse og forståelse for feltet. I 2009 åpnet den sitt eget galleri i 3. etasje i Bryne Mølle.

